Source: https://www.jogiforum.hu/hirek/39309
Timestamp: 2019-11-18 08:56:38
Document Index: 27430611

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Támadások kereszttüzében a román alkotmánybíróság - A Velencei Bizottsághoz fordult a testület | hírek | Jogi Fórum ﻿
Támadások kereszttüzében a román alkotmánybíróság - A Velencei Bizottsághoz fordult a testület
2018.06. 6. Jogi Fórum / MTI
A román alkotmánybíróság a Velencei Bizottsághoz és más európai szervezetekhez fordult a testületet ért éles támadások miatt - közölte az alkotmánybíróság sajtóirodája.
Az Európa Tanács (ET) főtitkárságához, a Velencei Bizottsághoz - az ET alkotmányjogászokból álló konzultatív testületéhez - és az Európai Alkotmánybíróságok Értekezletének elnökéhez intézett panaszában a román alkotmánybíróság úgy ítélte meg, hogy ezáltal veszélybe került a demokrácia, a jogállamiság és az alkotmányjog érvényesülése Romániában.
A román alkotmánybíróság múlt szerdán a szociálliberális kormánykoalíciónak adott igazat a jobboldali államfővel szemben a - kormány által visszaélésekkel vádolt - korrupcióellenes főügyész leváltásáról szóló vitában, és előírta az elnöknek, hogy mentse fel Laura Codruta Kövesit az ügyészség éléről.
Az ellenzéki pártok az alkotmánybíróságot hatásköre túllépésével, illetve politikai részrehajlással vádolták, és népszavazás kiírását javasolták az államfőnek. Klaus Iohannis államfő is megállapította: kétségek merültek fel azzal kapcsolatban, hogy maga az alkotmánybíróság tiszteletben tartja-e az alkotmányt és maga a testület hozta magát abba a "sajnálatos" helyzetbe, hogy alkotmánytiszteletét megkérdőjelezzék.
Indokolatlan elvárások a külföldi egyetemekre vonatkozóan? - A Velencei Bizottság állásfoglalása a magyar felsőoktatási törvényről (2017.10.08.)